送裴如晦知潤州
作者：劉攽
朝代：宋

paragraphs: 柳陰深碧黄鸝語，川水平堤鷗鳥舞。
送君臨流眼暫明，愛此虛凉少塵土。
何况連檣一月行，吳山楚水相逢迎。
稻花吹雨香不絕，蘆葉摇風聲正清。
北固樓臺似圖畫，廣陵欲渡聞潮生。
縹壺盈前京口酒，紅旆相隨北府兵。
少年投栗常爲樂，晚歲甘棠空涕零。
望君鴻飛不可攀，白頭方出玉門關。
獨向天涯共明月，猶應夢裏借千山。